**François Clouet** (Tours, Frantzia, c. 1515 - Paris, Frantzia, 1572ko abenduaren 22a) frantses margolari eta marrazkilaria izan zen, Jean Clouet margolariaren seme eta ikaslea. Aita bezala, **Janet** izengoitiz ezagutua izan zen, eta horrek, askotan, nahasmena sortu du.

Biografia
---------

*Élisabeth d'Autriche*, 1571.
Aitarekin hasi zen lanean eta, hura hil ondoren, Frantzisko I.a Frantziakoak gorteko margolari izendatu zuen. Katalina Mediciren babesari esker, Henrike II.aren, Frantzisko II.aren eta Karlos IX.aren erregealdietan kargu horretan jarraitu zuen. Ospe handia lortu zuen, erretratuekin ez ezik, koadro historiko eta mitologikoekin ere. Gorteko margolari zelarik, Frantzisko I.aren eta Henrike II.aren hileta mozorroak egin zituen, beste zenbait lanen artean. Historiari eta mitologiari buruzko lanak Fontainebleauko eskolaren estilo manieristari jarraituz egin zituen (*Diana bainuan]*, *Dama bat bainuan*, etab.).

Marrazkigintzari dagokionez, arkatzez egindako hiru tonu leuneko irudiak dira nabarmentzekoak. Aitaren irakaspenak adierazi zituen marrazki horietan, eta arreta berezia eskaini zion xehetasun dotoreen eta ezaugarri psikologikoen adierazpenari. Baina aitak baino pintura konplexu eta aberatsagoa landu zuen Françoisek, besteak beste, italiar, flandriar eta alemaniar artisten eragina nabarmentzen duena. Bestalde, hark baino teknika landuagoa zuen eta, fisionomiaren azterketa baztertu gabe, arreta handiagoz landu zituen xehetasunak.

Lan aipagarriak dira, besteak beste, *Madame d´Etampes* (1545 ing.), *Pierre Qutheren erretratua* (1562, Louvre), *La Reine Marguerite enfant* (1560 aldean, musée Condé, Chantilly), *Catherine de Médicis* (1562), *Joana III.a Nafarroakoa* (1570), *Élisabeth d’Autriche* (1571 ing. Louvre), jantziekiko eta izakerarekiko kezka agertzen duena, eta Katalina Medicirentzat dominetan eta otoitz liburuetan egindako miniaturazko erretratu sail bat. Bestalde, erretratatutako pertsonaia zutik agertzen den erretratu mota asmatu zuen. Aipagarriak dira adibidez Henrike II.a (Uffizi Galeria, Florentzia) eta Karlos IX.a (Kunsthistorisches Museum, Viena) erretratuak.

Iruditegia
----------

* Karlos IX.a, 1566Kunsthistorisches Museum, Viena*Karlos IX.a*, 1566  
Kunsthistorisches Museum, Viena
* Joana III.a Nafarroakoa, 1570*Joana III.a Nafarroakoa*, 1570
* Diane de Poitiers, 1571Washingtongo Arte Galeria Nazionala.*Diane de Poitiers*, 1571  
Washingtongo Arte Galeria Nazionala.
* Katalina Medici, 1559-1572 Hermitage museoa, San Petersburgo.*Katalina Medici*, 1559-1572   
Hermitage museoa, San Petersburgo.
* Le Billet Doux, Thyssen-Bornemisza museoa, 1570s*Le Billet Doux*, Thyssen-Bornemisza museoa, 1570s
* Elisabet Austriakoa, c. 1571*Elisabet Austriakoa*, c. 1571

Erreferentziak
--------------

* Artikulu honen edukiaren zati bat *Lur hiztegi entziklopediko*tik edo *Lur entziklopedia tematiko*tik txertatu zen 2011/12/27 egunean. Egile-eskubideen jabeak, Eusko Jaurlaritzak, hiztegi horiek CC-BY 3.0 lizentziarekin argitaratu ditu, Open Data Euskadi webgunean.

1. 1 2 3  François Clouet Encyclopædia Britannica. Encyclopædia Britannica Online. Encyclopædia Britannica Inc. 2012. Web. 2012ko azaroak 15

Kanpo loturak
-------------

|  |  |
| --- | --- |
|  | Wikimedia Commonsen badira fitxategi gehiago, gai hau dutenak: ***François Clouet*** Aldatu lotura Wikidatan |

* **(Ingelesez)** François Clouet Artcyclopedia.com

|  |  |
| --- | --- |
| Autoritate kontrola | 
* **Wikimedia proiektuak**
* Wd Datuak: Q336747
* Commonscat Multimedia: François Clouet

---

* **Identifikadoreak**
* WorldCat
* VIAF: 206936446
* ISNI: 0000 0001 1821 7417
* BNE: XX1716899
* BNF: 13333281t (data)
* GND: 121159175
* LCCN: n94072322
* NKC: xx0123055
* SNAC: w6t43v1k
* SUDOC: 035741147
* ULAN: 500015977
* KulturNav: id
* RKD: 17314
* **Hiztegiak eta entziklopediak**
* Lur: 01299/eu\_c\_0695/c0695
* Britannica: url
* **Bilduma digitalak**
* Museo del Prado: 1ac3d7e4-0b27-42ff-a28b-7b73a122d8f8

 |

* Wd Datuak: Q336747
* Commonscat Multimedia: François Clouet